# Canal 9

### De Viquipèdia

Logo de Canal 9

Canal 9 és el primer canal de Televisió Valenciana (TVV), pertanyent al grup Ràdio Televisió Valenciana (RTVV). Va començar les seues emissions en proves el dissabte 2 de setembre de 1989 de la mà de Xelo Miralles. En l'actualitat té una audiència entre un 14 i 16% de Share.

## [edita] Història

### [edita] Projectes i inicis

L'Estatut del País Valencià possibilita la creació d'uns mitjans de comunicació socials destinats a fomentar la intercomunicació entre valencians i a potenciar la seua identitat cultural i lingüística.

El mes de juliol de 1984, les Corts aprovaren la llei de Creació de Radiotelevisió Valenciana, instrument necessari per a dur a la pràctica un dels projectes més compartits i esperats pels diversos sectors socials i polítics del País Valencià.

El 10 de març de 1987 es van iniciar les obres d'infraestructura del Centre de Producció de Programes de Televisió Valenciana, ubicat a Burjassot, als voltants de la ciutat de València, així com les instal·lacions de Ràdio Valenciana.

El mes de març de 1988 es va constituir el Consell d'Administració de RTVV. El Consell està format per onze membres designats, segons la Llei de Creació de l'Ens, per les Corts Valencianes, i la durada del seu mandat coincidix amb la de la legislatura corresponent.

Vers l'abril del mateix any, el Consell d'Administració va proposar al Consell de la Generalitat Valenciana el nomenament del primer Director General de l'Ens.

Xelo Miralles va ser la primera cara que va aparéixer a Canal 9 el dia 2 de setembre del 1989 L'inici de les emissions experimentals va ser una prova de foc a causa de les fortes inundacions ocasionades per la gota freda que va patir una gran part del País Valencià en aquell moment.Inauguració de les emissions regulars de Canal 9 amb Diego Braguinsky el 9 d'Octubre de 1989 Les emissions regulars es varen iniciar la diada del 9 d'Octubre del mateix any, de la mà de Diego Braguinsky, amb estes paraules: "Hola, bon dia. Hui, 9 d'Octubre, comencen les emissions regulars de Canal 9 Televisió Valenciana".

### [edita] Conflictes ACPV i Generalitat Valenciana

TV3 va ser el tercer canal de televisió al País Valencià fins l'any 1989 però Acció Cultural del País Valencià (ACPV), responsable de la xarxa que repetix el senyal, va cometre l'error d'ocupar els canals que el Pla radioelèctric nacional tenia reservats per a l'emissió de Canal 9. Quan el setembre de 1989 va començar l'emissió de Canal 9, la situació era que ACPV estava ocupant-ne les freqüències amb el senyal de TV3. Inmediatament va sorgir el conflicte. Canal 9 va començar a emetre per les mateixes freqüències que estaven emetent els emissors d'Acció Cultural del País Valencià.

El resultat era que no es podia vore ni una televisió ni l'altra. ACPV es resistia a apagar els seus emissors i Televisió Valenciana pretenia, en vespres de les eleccions,aconseguir una audiència televisiva del 95% a causa de l'antenització (adaptació de les antenes comunitàries) ja realitzada a mitjan dels anys 80 pels espectadors valencians per a vore TV3, la qual cosa permetria Canal 9 d'arribar des del primer moment a pràcticament el 95% de la població. El pols entre la Generalitat Valenciana i ACPV es va mantindre durant diversos dies.

Malauradament, la Generalitat Valenciana, amb el President Joan Lerma (PSPV), i amb el suport del ministre Barrionuevo, van aconseguir en pocs dies i en vespres de les eleccions autonòmiques valencianes, una ordre judicial per al tancament dels repetidors de TV3, sobre la base que estaven ocupant una freqüència que tenia assignada RTVV. La Guàrdia Civil va executar l'ordre judicial i va precintar els emissors de TV3 d'ACPV. En poques hores Canal 9 havia aconseguit una antenització i quota d'audiència potencial d'un 95%.

## [edita] Sistemes d'emissió de Canal 9

### [edita] Televisió analògica terrestre

Canal 9 emet per UHF en sistema analògic per a tot el País Valencià , part de Catalunya , les Illes Balears i algunes zones de Múrcia i Castella-La Manxa (sense confirmar la seua recepció analògica a l'Aragó)

### [edita] Televisió digital terrestre

Les emissions digitals terrestres (TDT) es poden rebre a la ciutat de València,comarca de L'Horta i l'àrea d'influència del repetidor que alimenta estes zones (Perentixa).Emet els dos canals (Canal 9 i Punt Dos) pel multiplex digital del C58 UHF amb servici de teletext,subtítols i dos pistes d'àudio (original i V.O) El multiplex del C53 UHF, ocupat en estos moments per una carta d'ajust amb to (canal etiquetat com a GV-998) també pertany a RTVV. Es tracta d'una reserva de canal que s'ha fet per si Madrid concedix a Televisió Valenciana un segon mux digital per a emetre per ell nous canals temàtics. Desde fa uns mesos ja es poden rebre els senyals digitals pel repetidor del Montdúver (Gandia) i Ontinyent, cobrint una gran part de la província de València. Des de principi del mes de desembre es poden rebre les emissions del multiplex digital autonòmic a gran part de la província d'Alacant i al nucli urbà de Castelló. Està previst que s'amplie la cobertura a l'interior de les províncies valencianes durant el 2007.

### [edita] Televisió per cable

Cal destacar també que les emissions de Canal 9 es poden seguir també a l'oferta de televisió per cable d'ONO i altres empreses.

### [edita] Televisió digital per satèl·lit

Així mateix Canal 9 emet una part dels seus programes juntament amb els de Punt Dos per satèl·lit , amb el canal TVV Internacional. Esta cadena es pot sintonitzar si s'està abonat a Digital+ o bé s'hi pot accedir de manera lliure amb qualsevol receptor digital preparat per a rebre canals que emeten per satèl·lit, ja que el seu senyal no es codifica. Els satèl·lits i les freqüències per les quals emet TVVi són les següents:

-Astra 2C : Transponder 56 · Freqüència 10818 · Polarització Vertical SR 22000 · FEC 5/6 · SID 29954 · Pid Video 169 · Pid Àudio 116

-Hispasat 1C : Transponder 52 · Freqüència 11931 · Polarització Vertical SR 27500 · FEC 3/4 · SID 92 · Pid Video 166 · Pid Àudio 104

La cobertura d'estos satèl·lits abraça una gran part d'Europa i zones properes com el nord de l'Àfrica.

### [edita] Internet

Per acabar, apuntar que l'emissió d'este canal (TVVi) es pot sintonitzar des de qualsevol part del món mitjançant internet a la pàgina oficial de l'ens públic www.rtvv.es

## [edita] Programes antics

- El show de Joan Monleón - Mític programa de varietats (presentat per Joan Monleón)
- Paco, Paco, Paco - Concurs (presentat per Paco Nadal)
- Tal com show - Programa d'espectacles amb actuacions musicals
- Grafiti - Espai musical (presentat per Ramon Palomar)
- Elles i ells - Concurs
- Amor a primera vista - Concurs (presentat per Diego Braguinsky i Rosana Pastor)
- Carta Blanca - Debat (presentat per Josep Ramon Lluch)
- De bat a bat - Debat
- Dossiers - Programa de reportatges
- Benifotrem - Primera sèrie de producció pròpia de TVV
- L'esfera de la cultura - Programa cultural (presentat per Salvador Caudeli)
- Nit de misteri - Programa sobre parapsicologia
- Enamorats - Programa d'entreteniment (presentat per Diego Braguinsky)
- Entre setmana - Magazine d'entreteniment (presentat per Juanjo Prats i Gemma Juan)
- Crònica amarga - Programa dedicat a la crònica negra
- Tot per l'audiència - Programa d'entreteniment (presentat per Diego Braguinsky)
- Mira qui parla - Programa d'entrevistes i entreteniment (presentat per Àngel Martínez)
- Te'n recordes? - Programa de crònica sentimental (presentat per Inés Ballester)
- Si l'encerte l'endevine - Concurs al voltant de la llengua (presentat per Ximo Rovira)
- A flor de pell - Telenovel·la
- Herència de sang - Telenovel·la
- A flor de pell - Telenovel·la
- Colp d'ull - Programa cultural (presentat per Maria Josep Poquet)

## [edita] Enllaços externs

- Canal 9

Obtingut de "http://ca.wikipedia.org../../../c/a/n/Canal_9.html"

Categories: Canals de televisió en català | Televisió Valenciana

##### Views

- Article
- Discussió
- Revisió actual

##### Cerca

##### En altres llengües

- English
- Español